የአፍሪካ ነፃ የንግድ ቀጣና እስከ 4 ነጥብ 5 ቢሊዮን የአሜሪካ ዶላር ሊያሳጣት እንደሚችል ደቡብ አፍሪካ ገለጸች፡፡
የአፍሪካ ነፃ የንግድ ቀጣና አህጉራዊ የንግድ ትስስሩን እንደሚያሳድግ ቢታመንበትም ደቡብ አፍሪካ ግን ስጋቷን ገልጧለች፡፡የአፍሪካ ሀገራት ነፃ የንግድ ቀጣናን ለመመሥረት መጭውን ሐምሌ እየጠበቁ ነው፡፡ ሀገራቱ ነፃ የሸቀጦችና የሰዎች እንቅስቃሴ እንዲኖር ተስማምተው አብዛኞቹም በየሀገራቸው ምክር ቤት ስምምነቱን አጽድቀው የትግበራ ጊዜውን እየጠበቁ ነው፡፡ደቡብ አፍሪካ ግን በ “ታክስ ኮሚሽኗ” አማካኝነት ነፃ የንግድ ቀጣናው ስጋት እንደደቀነባት እየተናገረች ነው፡፡ የአፍሪካ ነፃ የንግድ ቀጣና ተግባራዊ መሆን ሲጀምር ደቡብ አፍሪካ እስከ 4 ነጥብ 5 ቢሊዮን የአሜሪካን ዶላር ከቀረጥ ልታጣ እንደምትችል ስጋቷን ገልጣለች፡፡በመጭው ሐምሌ ተግባራዊ መሆን የሚጀምረው የአፍሪካ ነፃ የንግድ ቀጣና ከ1 ነጥብ 2 ቢሊዮን በላይ ሕዝብ ባላት አህጉር የሚደረግ የንግድ እንቅስቃሴ ነው፡፡ በጥቅል አህጉራዊ ምርት እስከ 2 ነጥብ 5 ትሪሊዮን የአሜሪካ ዶላር የሚያወጣ የንግድ እንቅስቃሴም የሚከወንበት ነው፡፡የአህጉሩ ሀገራት ስምምነት ላይ የደረሱት በመካከላቸው ያለውን ቀረጥ እስከ 90 በመቶ ለመቀነስና ሙሉ በሙሉ ለማስቀረት ነው፡፡ ይህም የዜጎችንና የሸቀጦችን እንቅስቃሴ የበለጠ ነፃ እንደሚያደርገው ይጠበቃል፡፡